Llíria rep un 28% més d'ajudes de la Generalitat per al Conservatori de Música
01 de octubre de 2019

La Conselleria d'Educació, Cultura i Esport ha augmentat un 28% l'ajuda anual que concedix al Conservatori Professional de Música de Llíria. D'esta manera, segons ha explicat l'edil d'Ensenyaments Artístics, Paco García, el Consell ha incrementat l'aportació en més de 30 mil euros, amb un import global de 143.502,95 euros per al curs 2019-2020.

Esta xifra situa les ajudes de la Generalitat en un dels nivells més alts de les últimes convocatòries. El Conservatori edetà va rebre el passat exercici 111.969,94 euros.

Per a García, este augment “ve a corroborar l'aposta i la voluntat del Consell i de la Conselleria d'Educació en el foment d'estos ensenyaments artístics, ja que ha incrementat la línia d'ajudes per al manteniment de conservatoris o centres privats autoritzats d'ensenyaments elementals o professionals de música o de dansa de la Comunitat Valenciana per a l'exercici 2019”.

A més, ha assenyalat que “en el cas de Llíria és una peça clau en la formació dels joves músics de la localitat i de la comarca del Camp de Túria que passen per les seues aules, perquè és ací on es forgen els grans músics edetans que després ens representen de llarg a llarg de la geografia espanyola i mundial”.

Per part seua, l'alcalde de Llíria, Manolo Civera, ha volgut recordar que “un dels grans pilars de la nostra candidatura a Ciutat Creativa de la Unesco és l'educació musical, per la qual cosa cal valorar este ferm compromís del president Ximo Puig i del Govern del Botànic amb la música a Llíria i els ensenyaments artístics”.